REGOLAMENT TAL-KUNSILL (KE) Nru 1/2009
tat-18 ta' Diċembru 2008
li jemenda r-Regolament (KE) Nru 1255/96 li jissospendi b'mod temporanju d-dazji awtonomi tat-Tariffi Doganali Komuni fuq ċerti prodotti industrijali, agrikoli u tas-sajd
IL-KUNSILL TAL-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 26 tiegħu,
Wara li kkunsidra l-proposta mill-Kummissjoni,
Billi:
(1)
Skont ir-Regolament tal-Kunsill (KE) Nru 1255/96 (1) id-dazji awtonomi tat-tariffi doganali komuni ġew issospenduti parzjalment jew għal kollox għal għadd ta' prodotti waqt ċerti perjodi. Huwa fl-interess tal-Komunità li ddaħħal tmienja u tmenin prodott ġdid fil-lista tas-sospensjonijiet stipulata fl-Anness għalih.
(2)
Għal xi prodotti fil-lista li tinsab fl-Anness għar-Regolament (KE) Nru 1255/96, id-deskrizzjoni għandha tiġi emendata sabiex tqis l-iżviluppi tekniċi tal-prodotti u x-xejriet ekonomiċi tas-suq. Dawk il-prodotti għandhom jitqiesu li tneħħew mil-lista u b'riżultat ta' dan għandhom jiddaħħlu fiha bħala prodotti ġodda. Għandha tiżdied kodiċi oħra tan-NM għal sitt prodotti sabiex tiffaċilita l-importazzjoni skont il-miżuri inkwistjoni.
(3)
Wara reviżjoni tas-sospensjonijiet kollha tat-tariffi awtonomi li jiskadu fil-31 ta' Diċembru 2008, 610 prodott li huma elenkati bħalissa fl-Anness għar-Regolament (KE) Nru 1255/96 għandhom jitneħħew mil-lista minħabba li m'għadux fl-interess tal-Kummissjoni li żżomm is-sospensjoni ta' dazji awtonomi tat-tariffi doganali komuni għal dawk il-prodotti.
(4)
Fid-dawl tal-għadd kbir ta' emendi li għandhom jidħlu fis-seħħ fl-1 ta' Jannar 2009, l-Anness għar-Regolament (KE) Nru 1255/96 għandu jinbidel b'verżjoni kompletament ġdida li tidħol fis-seħħ fl-istess data u li fiha ikun hemm entrati ġodda, emendati jew imtawla indikati b'asterisk, sabiex it-test ikun jinftiehem aħjar.
(5)
L-esperjenza wriet li huwa meħtieġ li tingħata data ta' skadenza għas-sospensjonijiet elenkati fir-Regolament (KE) Nru 1255/96 biex ikun żgurat li jitqiesu l-iżviluppi teknoloġiċi u ekonomiċi. Dan ma għandux jeskludi t-terminazzjoni qabel iż-żmien ta' ċerti miżuri jew il-kontinwazzjoni tagħhom lil hinn mill-perjodu ta' sospensjoni, jekk jitressqu raġunijiet ekonomiċi, skont il-prinċipji stabbiliti fil-Komunikazzjoni tal-Kummissjoni tal-1998 dwar is-sospensjonijiet tat-tariffi u l-kwoti awtonomi (2).
(6)
Għalhekk, ir-Regolament (KE) Nru 1255/96 għandu jiġi emendat skont dan.
(7)
B'konsiderazzjoni għall-importanza ekonomika ta' dan ir-Regolament, huwa meħtieġ li wieħed joqgħod fuq il-bażijiet ta' urġenza previsti fil-punt I(3) tal-Protokoll dwar l-irwol tal-parlamenti nazzjonali fl-Unjoni Ewropea anness għat-Trattat dwar l-Unjoni Ewropea u għat-Trattati li jistabbilixxu l-Komunitajiet Ewropej.
(8)
Peress li s-sospensjonijiet stipulati f'dan ir-Regolament għandhom jidħlu fis-seħħ mill-1 ta' Jannar 2009, dan ir-Regolament għandu japplika mill-istess data u jidħol fis-seħħ immedjatament,
ADOTTA DAN IR-REGOLAMENT:
L-Artikolu 1
L-Anness għar-Regolament (KE) Nru 1255/96 għandu jinbidel bl-Anness għal dan ir-Regolament.
L-Artikolu 2
Is-sospensjonjiet temporanji tad-dazji awtonomi tat-Tariffa Doganali Komuni għall-prodotti stipulati fl-Anness għandhom japplikaw mill-1 ta' Jannar 2009. Dawn għandhom jiskadu fid-dati elenkati fl-Anness.
L-Artikolu 3
Dan ir-Regolament għandu jidħol fis-seħħ dakinhar tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta' Jannar 2009.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 18 ta' Diċembru 2008.